**Borkum** (alasaksaksi *Borkum, Börkum*) on saari ja kaupunki Leerin piirikunnassa Ala-Saksin osavaltiossa Luoteis-Saksassa.

Maantiede
---------

Borkumin kartta
Borkum rajoittuu lännessä Westeremsin salmeen, joka muodostaa rajan Alankomaiden kanssa, idässä Osteremsin salmeen, pohjoisessa Pohjanmereen ja etelässä Vattimereen. Se on Itäfriiseinsaarien suurin ja läntisin saari. Saari muodostui vuonna 1863 kahdesta aiemmin erillisestä saaresta, joita edelleen erottaa matala vesialue. Entisen itä- ja länsiosan välinen sauma on nimeltään Tüskendör.

### Ilmasto

Borkum on ainoa Itäfriiseinsaarista, joka on Pohjanmeren vaikutuksen alainen ympäri vuoden, koska sen etäisyys mantereesta on 30 kilometriä. Meri-ilmastoon vaikuttavat Golfvirta ja ympärivuotinen läntinen, kostea tuulivyöhyke. Tämä varmistaa vaihtelevan sään, jossa on paljon aurinkoa ja tuulta, mutta myös sadetta ja sadekuuroja. Mantereeseen verrattuna ilmasto on paljon leudompi talvella ja viileämpi kesällä ilman erityisen kylmiä tai kuumia päiviä. Tämä johtuu meren hitaasta lämpenemisestä keväällä ja kesällä sekä meren kyvystä varastoida lämpöä syksyllä.

Historia
--------

Sekä Strabon että Plinius Vanhempi mainitsivat *Burchana fabarian* (pavun saaren), ja Borkum oli Kaarle Suuren aikaan osa suurempaa saarta nimeltä Bant, joka koostui nykyisistä Borkumista, Juistinista ja Norderneyn länsiosasta.

Vuonna 1484 Bant siirtyi Itä-Friisian jaarleille, jotka kehittivät kauppaa. Saari tuli tunnetuksi myös merirosvouksen ja valaanpyynnin keskuksena. Vuoteen 1781 mennessä 1700-luvun voimakkaat myrskyt jakoivat Bantin kolmeen saareen. Valaanpyynnin vähenemisen myötä asukkaat köyhtyivät ja muuttoliikkeen myötä saaren väkiluku putosi 852:sta 406:een vuosien 1776–1811 välisenä aikana. Ensimmäiset turistit saapuivat saarelle vuonna 1834 ja paikallinen talous alkoi kohentua matkailukeskuksena.

Kirjassa *Mexico as I saw It* kirjailija Ethel Tweedie vertaa Monterreyn tiiliteitä Borkumiin, "yhteen paikkaan maan päällä, josta juutalaiset karkotetaan". Tämä liittyi saksalaisten turistien aggressiiviseen ja menestyksekkääseen kampanjaan pitää Borkum vapaana juutalaisista vierailijoista, kuten antisemitistisessä "Borkum-Liedissä" julistettiin.

Vuonna 1910 brittiläiset upseerit kapteeni Bernard Frederick Trench ja luutnantti Vivian H. Brandon vangittiin vakoilusta, koska he olivat kuvanneet saaren sotilaslaitoksia.

19. ja 20. joulukuuta 1934 Wernher von Braun laukaisi saarelta "Maxin" ja "Moritzin", kaksi A2-raketin prototyyppiä.

Saarella tehtyihin natsien sotarikoksiin liittyviä syytteitä luettiin Borkumin saaren sotarikosten oikeudenkäynnissä.

Kulkuyhteydet
-------------

Borkumin satama
Saari on osittain autoton. Sesongin ulkopuolella autolla ajaminen on sallittu kaikkialla, muuten saarella on autottomia vyöhykkeitä. Saaren ainoa taajama on myös nimeltään Borkum. Tüskendörin alueella on lentokenttä. Borkumiin liikennöivät lautat Emdenistä Saksasta ja Eemshavenista Alankomaista. Kapearaiteinen rautatie (*Borkumer Kleinbahn*) yhdistää sataman ja Borkumin taajaman.

Lähteet
-------

1. 1 2  Borkum: Germany’s ideal fun island *ilikegermany*.  18.6.2016. Viitattu 15.12.2021. (englanniksi)
2. ↑  Wetter und Klima auf Borkum *www.borkum-unterkuenfte.de*. Viitattu 15.12.2021. (saksaksi)
3. ↑  Blog - 170 Jahre Nordseebad Borkum *Borkum.de*. Viitattu 15.12.2021.
4. ↑  Ethel Tweedie: *Mexico as I Saw It*, s. 61. Hurst and Blackett, 1901.
5. ↑  Wir grüßen heut im frohen Lied Borkum ⋆ Volksliederarchiv (10.000 Lieder) *Volksliederarchiv*.  27.4.1903. Viitattu 15.12.2021. (saksaksi)
6. ↑  BRANDON, VIVIAN *Intelligence Reference*.  7.9.2010. Viitattu 15.12.2021.
7. ↑  Raketen *olde-tieden.de*. Viitattu 15.12.2021.
8. ↑  Maximilian Koessler: Borkum Island Tragedy and Trial.  *Journal of Criminal Law and Criminology*, 1956.  Northwestern University School of Law Scholarly Commons.
9. ↑  NDR: Borkumer Kleinbahn: Sonderfahrten mit Dampflokomotive *www.ndr.de*. Viitattu 15.12.2021. (saksaksi)

Aiheesta muualla
----------------

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Borkum